text: Væltet gyllevogn spærrer hovedvej
  31 marts 2011 kl. 06.29
  En blokvogn med en tom gyllevogn væltede ved 2.30-tiden i nat på hovedvej 11 nord for Skærbæk. Vejen vil være spærret mindst til kl. ni.
  Uheldet skete, da lastbilen med blokvognen kom ud i den bløde rabat. Gyllevognen væltede af  - og også blokvognen kom til at ligge så uheldigt, at den spærrede for trafikken.
  Politiet anbefaler, at specielt lastbiler søger andre veje. Der foreslås omkørsel fra Ribe og Skærbæk. 
  - Vi kan lukke enkelte biler forbi, fortæller vagtchefen hos Syd- og Sønderjyllands Politi, men især de store køretøjer vil det være rart at få uden om uheldsstedet.
  